Sekolah Kebangsaan Lubok Teras

Sejarah Sekolah

Sebelum tahun 1983, hanya sebuah sekolah sahaja yang terdapat di kawasan Kampung Bukit Aman, Bukit Lawang dan Bukit Mundok iaitu SK Bukit Mundok. Peningkatan penduduk di Kampung Bukit Aman dan Kampung Bukit Lawang serta kesukaran untuk mengakses SK Bukit Mundok kerana tiadanya jalan raya menyebabkan cadangan untuk membina sebuah sekolah telah diadakan. Pada asalnya, tapak sekolah ini terletak berdekatan dengan Sungai Hulu Nerus, iaitu di kawasan penempatan lama penduduk Kampung Bukit Aman dan Bukit Lawang. Sebelum tahun 1960, penduduk kedua-dua kampung ini asalnya adalah penduduk yang sama di kawasan penempatan dikenali sebagi "Lubok Teras". Namun, keadaan sungai yang selalu melimpah ketika hujan lebat dan menyebabkan banjir besar telah memaksa penduduk ini berpindah ke kawasan yang lebih tinggi yang dikenali sebagai "Pengakalan Beruk" pada ketika itu. Perpindahan ini telah memecahkan penduduk Lubok Teras kepada dua kampung baru ini. 
Oleh disebabkan banjir juga, tapak asal SK Lubok Teras ini di penempatan lama Lubok Teras telah dipindahkan ke kawasan lebih tinggi yang menjadi tapak sekolah sehingga sekarang.

Pencapaian Ko-Kurikulum

SK Lubok Teras pada asalnya tidak begitu menekankan aspek
pencapaian tinggi dalam bidang ko-kurikulum. Ini disebabkan oleh lokasi sekolah
yang agak jauh dari Bandar menyebabkan sukar untuk murid-murid mendapat akses
secukupnya dalam menjalankan aktiviti ko-kurikulum. Tambahan lagi, sebagai
sebuah sekolah kurang murid gred B, peruntukan untuk kegiatan ko-kurikulum
adalah kecil serta tidak mampu untuk menampung perbelanjaan besar yang
diperlukan. 
SK Lubok Teras walaubagaimana pun tetap menyertai pelbagai
pertandingan ko-kurikulum dan sukan yang dianjurkan oleh zon dan daerah setiap
tahun selaras dengan kehendak Pejabat Pelajaran Daerah Setiu.
Pada tahun 2013, di bawah pentadbiran En Che Wan Ralisyardy
sebagai Guru Besar dan En. Mohd Afnizam sebagai Guru Penolong Kanan
Ko-Kurikulum,satu dasar ko-kurikulum baru telah digubal
bagi memastikan setiap murid mempunyai daya saing, berketerampilan
dan berkeyakinan tinggi. Murid-murid kini digalakkan bukan sahaja menyertai
aktiviti ko-kurikulum, tetapi juga untuk mempunyai target berada dalam kelompok
yang terbaik. Antara perubahan besar yang dilakukan untuk menyokong dasar ini
adalah dengan menubuhkan pasukan Tunas Kadet Remaja Sekolah menggantikan
Pertubuhan Pengakap dan Persatuan Bulan Sabit Merah Malaysia yang sebelum ini
menjadi badan beruniform utama di sekolah. Melalui penubuhan satu badan
beruniform ini, aktiviti dapat diselaraskan dengan lebih baik dan guru-guru
boleh menumpukan kepada aspek pembangunan satu unit berunifrom sahaja.
Pada tahun 2014, Pasukan TKRS SK Lubok Teras telah pun
berjaya menyertai perkhemahan badan beruniform peringkat daerah, di mana buat
pertama kalinya, 10 kadet SKLT dinaikkan pangkat ke Lans Koperal.
Tahun 2015 menyaksikan banyak kejayaan yang dicapai oleh
unit Ko-Kurikulum. Pasukan TKRS menyertai perkhemahan peringkat daerah dan
telah berjaya melayakkan diri ke perkhemahan Negeri Terengganu. Nur Sahira bt
Mohd Ramlan dan Nurizzati bt Izaman menjadi dua orang murid SK Lubok Teras yang
pertama berjaya ke peringkat Negeri. Nurizzati bt Izaman juga dipilih untuk
mewakili Negeri Terengganu ke Perkhemahan Badan Beruniform Peringkat
Kebangsaan. Ini merupakan kali pertama dalam sejarah sekolah murid berjaya ke
peringkat kebangsaan.
Selain daripada itu juga, pada tahun 2015, SK Lubok Teras
berjaya mendapat Tempat Ke-3 dalam pertandingan YDSM Smart English anjuran
Yayasan DiRaja Sultan Mizan. Pasukan Action Song dan Public Speaking pula
mendapat Naib Johan dalam Karnival Ko-Akademik Bahasa Inggeris Peringkat Zon
Timur.

Lagu Sekolah

Sekolah Kebangsaan Lubok Teras,

Tempat kami belajar,

Menulis,membaca serta mengira,

Belajar berbakti,

Jadi cogan kata
Kepada sekolah,

Kami taat setia,

Mencapai wawasan negara,

Bersatu berpadu mencapai cita-cita,

Majulah sekolahku tercinta.
Dicipta oleh: Encik Marzuky bin Mohamad (GPK HEM)